Kiszivárgott: jön a fizetős YouTube
A Google igazából semmi mást nem csinál, mint reagál a felhasználók hosszú évek óta tartó magatartására: ha már úgyis mindenki YouTube-on hallgat zenét, akkor érdemes ezt a jelenséget fizetős extraszolgáltatássá fejleszteni.
Reklámok nélküli, akár video nélküli (csak audio) zenelejátszást kínál majd internetkapcsolat nélkül is a YouTube Music Key névre hallgató új szolgáltatás. Mindez (mobilon) a YouTube alkalmazáson belül lesz elérhető, ez látszik az Android Police által megszerzett képernyőképeken.

A mobilos YouTube alkalmazással szemben már hosszú ideje az a legnagyobb kritika, hogy az appot háttérbe helyezve nem hallgathatók a videók zenéje. A most kiszivárgott információk fényében egyértelműnek látszik, hogy miért: a Google nem akarta csak úgy, ingyenesen elérhetővé tenni ezt az egyébként lefejlesztett funkciót, inkább új, fizetős szolgáltatást épít rá.

A YouTube Music Key zeneszolgáltatás 30 napos próbaidőre ingyenesen lesz kipróbálható, ezután havi 10 dollárt kér majd érte a Google. Azt nem tudni, hogy a mobilos elérésen kívül ez milyen hatással lesz a YouTube-ra, azaz például a Music Key előfizetői ezért a pénzért cserébe látnak-e majd hirdetéseket az asztali gépükön videózva.

Ha ez a cikk érdekes volt, hasonlókért lájkolja a hvg.hu Tech rovatának Facebook-oldalát.
YouTube YouTube Music Key